作者:元稹
標題:書異
內容:孟冬初寒月，渚澤蒲尚青。飄蕭北風起，皓雪紛滿庭。行過冬至後，凍閉萬物零。奔渾馳暴雨，驟鼓轟雷霆。傳雲不終日，通宵曾莫停。瘴雲愁拂地，急溜疑注瓶。洶湧潢潦濁，噴薄鯨鯢腥。跳趫井蛙喜，突兀水怪形。飛蚋奔不死，修蛇蟄再醒。應龍非時出，無乃歲不寧。吾聞陰陽戶，啟閉各有扃。後時無肅殺，廢職乃玄冥。座配五天帝，薦用百品珍。權為祝融奪，神其焉得靈。春秋雷電異，則必書諸經。仲冬雷雨苦，願省矇蔽刑。